לקראת סיום דיוניה של ועדת שקד, המסיימת להגיש את מסקנותיה בנוגע לגיוס בחורי הישיבות, עולם התורה עקב השבוע אחר גדולי ישראל, ראשי הישיבות והאדמו"רים המתכנסים בנושא גזירת הגיוס.
שני כינוסים שמטרתם שווה, החלו יחד: האחד התקיים בבני-ברק בראשות הגראי"ל שטיינמן באולם שעל ידי בתי אבות - פוניבז', שם התכנסו חברי מועצת גדולי התורה של 'דגל התורה' ועשרות ראשי ישיבות מכל הארץ.
מלבד הגר"ח גריינמן, שעקב חולשתו נבצר ממנו מלהגיע, הגיעו כל ראשי הישיבות שהוזמנו למעמד: הגרב"ד פוברסקי, הגר"ג איידלשטיין, הגרמ"מ חדש, הגרח"ש ליבוביץ', הגר"ד לנדא, הגר"י רוזן, הגרש"י בורנשטיין, הגר"ח פיינשטיין, הגר"י אונגרישר, הגר"א כהנמן, הגר"ד כהן, הגר"א פינקל, הגר"ב ויסבקר, הגרי"ב שרייבר, הגרב"מ אזרחי, הגר"י שיינר, הגרי"ח קופשיץ, הגרי"מ וייס, הגר"י קארפ, הגר"ז ברלין, הגר"י חברוני, הגר"י הקר, הגר"ב אדלשטיין, הגרג"י לוי, הגרש"ב סורוצקין ועוד.
במקום נשאו דברים: הגאון רבי ברוך דב פוברסקי ראש ישיבת פוניבז', הגאון רבי ברוך מרדכי אזרחי ראש ישיבת 'עטרת ישראל', הגאון רבי אביעזר פילץ ראש ישיבת 'תפרח', הגאון רבי חיים פיינשטיין ראש ישיבת 'בית יהודה', והגאון רבי יגאל רוזן ראש ישיבת 'אור ישראל', פרקי תהילים קרא הגאון רבי שמואל יעקב בורנשטיין ראש ישיבת 'קרית מלך'.
לאחר מכן נשא הגראי"ל דברים, ואמר כי "בלי התורה אין אומה, בלי התורה ולימוד וקיום התורה, אין אומה. רוצים לחסל את כלל ישראל, אנחנו צריכים לבקש ולהיאבק, שלא יעשו דברים כאלו".
הגר"י רוזן ראש ישיבת 'אור ישראל' נשא אף הוא דברים בכינוס: "אם יכלו כל הקיצין אנחנו יכולים גם להוציא את רבבות אלפי ישראל לרחובה של עיר, אבל רק אם נזדקק לזה. אנחנו פונים לאחינו "לא עושים ככה לאחים". אבל לא נצא, רק לפי הוראת מרן הגראי"ל".
הגר"י, שהביא את דבר הגראי"ל, סיפר כי כל מי ששמע להוראת גדולי ישראל לא ניזוק: "היו כאן ניסים אמיתיים, אפילו הבעלי תשובה שעד היום שנים רבות היו להם סיבוכים בצבא הסתדרו בתקופה האחרונה, ורק מי שניסה להפר את החלטת גדולי ישראל ניזוק", אמר.
הגאון רבי דוד כהן ראש ישיבת 'חברון', הקריא את ההחלטות והזכיר את כינוס מועצת גדולי התורה של אגודת ישראל המתכנסת גם בשעה זו. בדבריו אמר זו החלטה משותפת ל-2 המועצות: "השירות בצבא מהוה סכנה. אנחנו מוחים על המזימה לשנות את הישיבות הקדושות. בהפעלת עונשים כלכלים או אחרים. לא היה כזה דבר שלא יתנו ללמוד תורה".
"לבם של יהודים יראי ה' נחמץ ונדאב, נוכח הכוונות לגזור גזירת גיוס על בחורי הישיבות הקדושות ואברכי הכוללים שעמלם בתורה ותורתם אומנתם, ולעקרם חלילה מבית המדרש מקוםמם של לומדי התורה הוא באהלה של תורה, ואין שום זכות לעקרם ובכך לפגוע בעצם זכות קיומנו בארה"ק וודאי שאין זכות לגייסם ולכפות עליהם את מסגרת הצבא אשר עצם השהות בו מהווה סכנה רוחנית גדולה ה' ירחם והיא היפך מחינוכם ועמל חייהם באמונה".
"ואל תלמידי הישיבות ואברכי הכוללים שתורתם אומנתם אנו קוראים באהבה: קדשו שם שמים, אשריכם שנתפסתם עדל דברי התורה, עמדו בגבורה בעוז ותעצומות על משמרתכם ואל צכנעו במאומה למי שמבקשים להפרידכם ממקור חיותכם, נצח ישראל לא ישקר וזכות תורתכם ותפילת רבים המלווה אתכם תזכו לפדות ישע ולרחמי שמים מרובים".
"אנו בטוחים שגזירה עבידי דבטלי ותורה מגנא ומלא ולא יטוש ה' עמו ונחלתו לא יעזוב"
בעצרת השניה של 'אגודת ישראל', שגם היא החלה באותה שעה - השתתפו חברי מועצת גדולי ישראל של אגודת ישראל שהגיעו לבית הוועד הפועל של אגודת ישראל ברחוב שומר הכותל בירושלים. למקום הגיעו האדמו"רים מגור, בעלזא, צאנז, סלונים, באיאן, ויזנ'יץ, ביאלא, מודזי'ץ וסאדיגורה.
כמו כן, השתתפו חברי הכנסת של אגודת ישראל, יעקב ליצמן, מאיר פרוש, ישראל אייכלר, ומנחם אליעזר מוזס, שמסרו דיווח מפורט לגדולי ישראל כמו כן נמצא במקום ראש עיריית בני ברק הרב חנוך זייברט.
את הפרוטוקולים בכינוס רושם הרב מרדכי שטרן, מזכיר המועצה.
בסיום המועצה אמר חה"כ מאיר פרוש ל'רדיו קול חי': "אני ועמיתי חברי הכנסת נשאלנו שאלות על ידי גדולי ישראל, והרגשנו את כאבם הגדול, גזירת הגיוס מטרידה מאוד את מנוחתם, ומדירה שינה מעיניהם,החלטות המועצת יבואו בהמשך בכתובים".